Παναγιώτης Μάργαρης

Ο **Παναγιώτης Μάργαρης** είναι Έλληνας κλασικός κιθαρίστας και συνθέτης. Γεννήθηκε στις **29 Οκτωβρίου του** **1971** στην Αθήνα και σπούδασε κλασική κιθάρα και ανώτατα θεωρητικά. Τον Ιούνιο του 2000 του απονεμήθηκε το δίπλωμα κλασικής κιθάρας με άριστα παμψηφεί και Α’ Βραβείο εξαιρετικής επίδοσης**.** Ξεκίνησε να εμφανίζεται σε συναυλίες το 1990 και από τότε έως και σήμερα έχει πραγματοποιήσει περίπου 1.700 εμφανίσεις σε όλη την Ελλάδα, στην Ευρώπη, στην Αμερική και στην Αφρική.

Έχει ηχογραφήσει 16 προσωπικά άλμπουμ, τα περισσότερα εκ των οποίων έφτασαν στο top10 των επίσημων ελληνικών charts της IFPI. Το άλμπουμ *Πρελούδιο στον έρωτα* κατέκτησε την κορυφή, φτάνοντας τον Φεβρουάριο του 2020 στην πρώτη θέση των πωλήσεων της Ελλάδας. Οι συνολικές πωλήσεις της δισκογραφίας του έχουν ξεπεράσει το 1.000.000 αντίτυπα παγκοσμίως. Ειδικά το άλμπουμ που ηχογράφησε το 2012 με τίτλο *Rock Of My Soul*, θεωρείται πρωτοποριακό και καινοτομικό, μιας και ένωσε μέσω των διασκευών του, την κλασική κιθάρα με τη ροκ μουσική. Το 2005 και 2006 του απονεμήθηκαν τα Μουσικά Βραβεία Αρίων (Καλύτερο ορχηστρικό άλμπουμ της Ελλάδας) για τα CD *Cafe de l' art - Cinema* και *Cafe de l' art - Τσιτσάνης - Βαμβακάρης* αντίστοιχα.

Έχει συνεργαστεί με σπουδαίους καλλιτέχνες όπως: Μίκης Θεοδωράκης, Αλ Ντι Μέολα, Λαυρέντης Μαχαιρίτσας, Μάνος Ελευθερίου, Σταμάτης Κραουνάκης, Ελένη Βιτάλη, Χρήστος Λεοντής, Μάριος Φραγκούλης, Χρήστος Θηβαίος, Μιχάλης Χατζηγιάννης κ.ά. Υπήρξε μαθητής και στη συνέχεια συνεργάτης (1995-2010) του συνθέτη και κλασικού κιθαρίστα Νότη Μαυρουδή και μαζί αποτέλεσαν ένα εξαιρετικό κιθαριστικό ντουέτο, όπως αυτό αποτυπώθηκε με τη σπουδαία δισκογραφική σειρά *Cafe de l' art.*

Με αφορμή την δισκογραφική δουλειά *Ο Παναγιώτης Μάργαρης ερμηνεύει Μίκη Θεοδωράκη*, ο σημαντικότερος συνθέτης της νεώτερης ιστορίας της Ελλάδας Μίκης Θεοδωράκης έγραψε για τον Παναγιώτη Μάργαρη: "Αγαπητέ μου Παναγιώτη, άκουσα την τελική μορφή της δουλειάς σου και σπεύδω να σ’ ευχαριστήσω και να σε συγχαρώ. Σεβάστηκες απόλυτα το έργο μου και προχώρησες με φαντασία και ευρηματικότητα, αναδεικνύοντας την κιθάρα σε κορυφαίο όργανο μουσικής έκφρασης, εκμεταλλευόμενος όλα τα πλούσια στοιχεία της που αναδείξανε όλες τις πτυχές της μουσικής μου. Σε χαιρετώ με αγάπη, Μίκης Θεοδωράκης".

Ο Παναγιώτης Μάργαρης διδάσκει κλασική κιθάρα στην Αθήνα. Από την τάξη του, έχουν αποφοιτήσει πολλοί αξιόλογοι κιθαριστές.

Τον Ιούλιο του 2017 βραβεύτηκε από την UNESCO για την προσφορά του στον πολιτισμό.

## Δισκογραφία

* 1995 - “Στης νύχτας το φως” (PROTASIS)
* 1999 – “Café de l’ art 1” (EROS MUSIC)
* 2000 – “Δίχως πυξίδα” (EROS MUSIC)
* 2000 – “Café de ‘l art 2” 
* 2002 – “Café de ‘l art 3” (EROS MUSIC)
* 2003 – “Manos Hadjidakis ballads” (EROS MUSIC)
* 2003 – “Café de ‘l art 4 - Cinema” (EROS MUSIC)
* 2005 – “Café de ‘l art 5 – Τσιτσάνης, Βαμβακάρης” 
* 2007 – “Το τραγούδι της πεταλούδας” (LEGEND)
* 2008 – “Café de ‘l art 6 – Passion” (LEGEND)
* 2011 – “Duende” (LYRA)
* 2012 – “Rock of my soul” (POLYMUSIC)
* 2014 – “Με τη μαγεία της κιθάρας” (POLYMUSIC)
* 2017 – “Ταξίδια ψυχής” (POLYMUSIC)
* 2017 – “Ο Παναγιώτης Μάργαρης ερμηνεύει Μίκη Θεοδωράκη” (POLYMUSIC)
* 2020 -  "Πρελούδιο στον έρωτα" (MLK)

## Παραπομπές


Κατηγορία:Έλληνες κιθαρίστες